S&P รอดูการเมือง
สถาบันการจัดอันดับเครดิตชั้นนำของโลก S&P  ยังไม่ปรับอันดับความน่าเชื่อถือของไทย  รอดูสถานการณ์การเมือง
29 มี.ค. 2562

สถาบันการจัดอันดับเครดิตชั้นนำของโลก S&amp;P  ยังไม่ปรับอันดับความน่าเชื่อถือของไทย  รอดูสถานการณ์การเมือง
ศิริ การเจริญดี ประธานคณะกรรมการ บริษัท ทริสเรทติ้ง เปิดเผยว่า ทางบริษัท สแตนดาร์ดแอนด์พัวร์ มีมุมมองอันดับความน่าเชื่อถือของเครดิตประเทศไทยอย่างระมัดระวัง แต่มีความหวังในระยะยาวว่าน่าจะปรับตัวดีขึ้น
ทั้งนี้ สแตนดาร์ดแอนด์พัวร์ และสถาบันการจัดอันดับเครดิตชั้นนำของโลก ยังไม่มีการปรับอันดับของไทย เพราะต้องการติดตามความชัดเจนในหลายๆ เรื่อง ประกอบด้วย การเมืองต้องมีเสถียรภาพ เพราะมีผลต่อนโยบายการบริหารประเทศ รัฐบาลต้องสามารถบริหารฐานะการเงินของประเทศอย่างมีเหตุมีผล ก่อให้เกิดการสนับสนุนให้ภาคการผลิตสามารถขยายการผลิตเพิ่มมูลค่าทางเศรษฐกิจได้อย่างมีประสิทธิผล และสามารถบริหารทรัพยากรที่มีอยู่จำกัดให้เกิดประโยชน์สูงสุด
ที่ผ่านมาไทยมีดุลบัญชีเดินสะพัดมาโดยตลอด แต่ไม่สามารถทำให้เกิดประสิทธิผลในการสร้างมูลค่าเพิ่มทางเศรษฐกิจ โดยการเกินดุลนั้นเกิดจากการนำเข้าต่ำและไม่ได้ก่อให้เกิดการผลิตภายในประเทศ โดยที่การส่งออกไม่ได้สูงมากเพราะได้รับผลกระทบจากสงครามการค้า
นอกจากนี้ ไทยยังมีการพึ่งพา รายได้จากการท่องเที่ยวมากเกินไป อาจเกิดปัญหาในระยะยาว จึงจำเป็นต้องพัฒนาโครงสร้างและดึงให้นักท่องเที่ยวอยู่ในไทยนานขึ้น ขณะเดียวกันยังต้อง มีมาตรการสนับสนุนให้ประชาชนที่มีรายได้น้อย มีความสามารถในการจับจ่ายใช้สอยสูงขึ้นในแง่กำลังซื้อระยะยาว รวมถึงต้องแก้ปัญหาโครงสร้างพื้นฐานที่เป็นคอขวดให้ได้
ดอน นาครทรรพ ผู้อำนวยการอาวุโส ฝ่ายเศรษฐกิจมหภาค ธนาคารแห่งประเทศไทย (ธปท.) กล่าวว่า สถาบันจัดอันดับความน่าเชื่อถือชั้นนำต้องการเห็นเศรษฐกิจไทยมีการเติบโตอย่างมั่นคง ซึ่งในแต่ละปีอาจจะโตไม่มากแต่ต้องเติบโตเพิ่มขึ้นอย่างต่อเนื่อง โดยตลอด 10 ปีที่ผ่านมาเศรษฐกิจไทยมีความ ผันผวน บางปีสูงบางปีต่ำ ส่วนปัจจัยทางการเมืองต้องการเห็นการบริหารประเทศภายใต้ระบอบประชาธิปไตย แต่ถ้าออกมาสู้กันนอกสภาจะทำให้ความน่าเชื่อถือของประเทศมีความเสี่ยง
ด้าน สุพันธุ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) เปิดเผยว่า ส.อ.ท.อยากให้พรรคการเมืองใหม่ที่เข้ามาบริหารประเทศจะต้องมีความโปร่งใส ไม่มีปัญหาคอร์รัปชั่น มี นโยบายที่ชัดเจนเป็นรูปธรรม พร้อมกับการดูแลระบบข้าราชการให้มีจำนวนข้าราชการให้เหมาะสมและลดจำนวนลง และมีนโยบายส่งเสริมเรื่องนวัตกรรม ผ่านการจัดตั้งกองทุนด้านนวัตกรรม ที่ให้เอกชนมาร่วมลงทุน เพื่อให้สามารถนำไปหักภาษีได้ 3 เท่า
"ถ้าไม่มีปัญหาการเมืองเศรษฐกิจเดินหน้าไปได้ตลอด จากภาคเอกชนที่มีความเข้มแข็ง และหลายบริษัทไทยเป็นบริษัทระดับโลก ส่วนภาคเอกชนขนาดกลางและขนาดเล็กก็เดินหน้าไปได้ สิ่งสำคัญไม่อยากให้มีคอร์รัปชั่น หากไทยไม่มีคอร์รัปชั่นจะมีความเจริญและเข้มแข็งได้อย่างแน่นอน" สุพันธุ์ กล่าว